**Α'** Η πρώτη εργασία για το σεμινάριο είναι **η περιγραφή εικόνας**. Πρέπει να περιγράψετε ένα έργο ζωγραφικής ή γλυπτικής ή μεικτής τεχνικής, το οποίο θα έχετε δει από κοντά και το οποίο θα έχετε φωτογραφίσει.

Περιγραφή μιας εικόνας είναι η αναφορά στα ορατά της μέρη: τα υλικά κατασκευής της, το θέμα της και την μορφή της.

Όταν πρόκειται για έργο **ζωγραφικής** αναφέρουμε:

1. τον καλλιτέχνη, τον τίτλο (αν υπάρχει με πλάγια γράμματα)τα υλικά και τις διαστάσεις: ύψος, πλάτος, ζωγραφική επιφάνεια (π.χ. καμβάς), χρώματα (π.χ. λάδι, ακουαρέλα).

2. το θέμα που απεικονίζεται (π.χ. τοπίο, πρόσωπο), το οποίο μπορούμε να το συσχετίσουμε, αν θέλουμε, με κάτι άλλο (π.χ. η όψη του ανθρώπου φαίνεται θλιμμένη, το καπέλο του μας παραπέμπει σε αγρότη).

3. την φόρμα: τα μοτίβα και τις φιγούρες (περιγράμματα χαλαρά ή κλειστά, καμπύλες ή ευθείες γραμμές), την απεικόνιση του βάθους - του περιβάλλοντα χώρου.

4. την σύνθεση: τον τρόπο με τον οποίο έχουν απεικονιστεί/ τοποθετηθεί οι φιγούρες και τα μοτίβα στην ζωγραφική επιφάνεια.

5. το χρώμα: θερμά ή ψυχρά χρώματα, ζωηρές ή παλ αποχρώσεις, έντονες αντιθέσεις ή ομαλές χρωματικές μεταβάσεις.

6. τους άξονες: κατακόρυφος, οριζόντιος, διαγώνιος.

Όταν πρόκειται για έργο **γλυπτικής** αναφέρουμε:

1. τα υλικά και τις διαστάσεις: ύψος, πλάτος, βάθος.

2. το θέμα που απεικονίζεται (π.χ. προτομή ή σύμπλεγμα μορφών), το οποίο μπορούμε να το συσχετίσουμε, αν θέλουμε, με κάτι άλλο (π.χ. η όψη του ανθρώπου φαίνεται θλιμμένη, το καπέλο του μας παραπέμπει σε αγρότη).

3. την φόρμα: βασικά χαρακτηριστικά, ρεαλιστική, εξπρεσιονιστική ή αφαιρετική απόδοση του θέματος.

4. τους άξονες: κατακόρυφος, οριζόντιος, διαγώνιος.

**Β' Μορφή εργασίας:** Η εργασία πρέπει να μην ξεπερνά τις 500 λέξεις, να έχει γραμματοσειρά times new roman 12 και διάστημα 1,5. Το αρχείο πρέπει να έχει ως τίτλο το επώνυμο και το όνομά σας με μικρά ελληνικά γράμματα .

Καταληκτική ημερομηνία παράδοσης της εργασίας: 25Νοεμβρίου.